**Менің Отаным – Қазақстан**

Байлығым қазағымның кең даласы,

Ырыстың ұясындай сай-саласы.

Туған жер қасиетіңнен айналайын,

Таусылмас ұрпағымның қазынасы.

«Алтын анам, Отаным, сенен аяр жаным жоқ, сенен іркер күшім жоқ, ер қайратыңа мін дағы өрге бас» деп Баубек Бұлқышев айтқандай Отан, Атамекен, Туған тіл, Тарих – бұлар құлаққа жағымды асыл ұғымдар. Шыр етіп дүние есігін ашқан шақалаққа анасының ақ сүтімен, әжесінің әлдилеген бесік жырымен Отанға деген құрмет, бабамыздан қалған тіліміз, дініміз рухани азық болып қалыптасары сөзсіз. Менің Отаным - көк байрағы желбіреген тәуелсіз Қазақстан. Отан әр адамның туып өскен жері, атамекені, ел-жұрты, табиғат байлығы, халқы, тілі, діні, салт-дәстүрі.

Мен тәуелсіз елдің ұланы екенімді мақтан етемін, егемен елімнің ертеңіне, жарқын болашағына деген азаматтық жауапкершілікті сезінемін. Иә, әрбір азамат өз Отаны үшін жанын қиюға, Отанды қорғауға міндетті деп ойлаймын. Тәуелсіз елім, жерім, Отаным деп атқа қонып, қолына найза ұстап өткен батыр бабаларымыздың алдында бүгінгі ұрпақ – біз қарыздармыз. Олар ақ найзаның ұшымен, ақ білектің күшімен қорғап келген кең байтақ қазақ жері – өз ұрпақтарына қалдырған мұрасы, тапсырған аманаты. Сол ата-бабаларымыздың аманатын атқарып, жері мен байлығына ие болу, тәуелсіз елдің дамуына үлес қосу біздің борышымыз.

9-сынып оқушысы Болат Диас